將歸鍾陵留贈南海李尚書
作者：陳陶
朝代：唐

paragraphs: 楚國有田舍，炎州長夢歸。
懷恩似秋燕，屢遶玉堂飛。
越酒豈不甘，海魚寧無肥。
山裘醉歌舞，事與初心違。
曄曄文昌公，英靈世間稀。
長江浩無際，龍蜃皆歸依。
賤子感一言，草茅發光輝。
從來雞鳧質，得假鳳皇威。
常欲討玄珠，青雲報巍巍。
龍門竟多故，雙淚別旍旂。